সাধারণ পিচবোর্ডের বাক্সের ভিতর থেকে প্রায় এক কোটি টাকা উদ্ধার করল শুল্ক দফতরের আধিকারিকেরা। বেআইনিভাবে নোট পাচারের অভিযোগে কলকাতা বিমানবন্দর থেকে দুই ব্যক্তিকে গ্রেফতার করা হয়েছে।
অভিবাসন দফতর সূত্রের খবর, ধৃতেরা ভুটান এয়ারলাইন্সের বিমানে ব্যাঙ্কক যাওয়ার চেষ্টায় ছিল। নিয়মমাফিক বিমানবন্দরের স্ক্যানারে তাদের মালপত্রের তল্লাশি চলছিল। তখনই বিস্কুটের প্যাকেট ভরা পিচবোর্ডের বাক্স দেখে আধিকারিকদের সন্দেহ হয়। পরে সেই পিচবোর্ডের বাক্স থেকে অনেকগুলি ডলারের নোট উদ্ধার হয়। জানা গিয়েছে, ডলারের নোটগুলি পিচবোর্ডের বাক্সের ঢাকনার মধ্যে সুকৌশলে লুকিয়ে রাখা হয়েছিল। গোয়েন্দাদের দাবি, ওই বাক্স কিংবা বাক্সের ঢাকনা-ডলার পাচারের উদ্দেশ্যে ব্যবহারের জন্য বিশেষভাবে তৈরি করা। পিচবোর্ডের ঢাকনা ছিঁড়ে অক্ষত অবস্থায় ডলারগুলি উদ্ধার করতে যথেষ্ট বেগ পেতে হয়েছে শুল্ক দফতরের গোয়েন্দাদের। তাঁরা জানিয়েছেন, পিচবোর্ড বাক্সের ঢাকনার দুটি দেওয়ালের মাঝে ডলারগুলি রাখা ছিল। সামান্য এদিক-ওদিক হলেই নোটগুলি ছিঁড়ে নষ্ট হয়ে যাওয়ার সম্ভাবনা ছিল।
ডলার পাচারের অভিযোগে দুই ব্যক্তিকে বিমানবন্দরেই গ্রেফতার করেছে অভিবাসন দফতর। ধৃতদের থেকে ভারতীয় মুদ্রায় এক কোটি পাঁচ লক্ষ ৪০ হাজার টাকা মূল্যের মার্কিন ডলার আটক করা হয়েছে। ধৃতদের গ্রেফতার করে এ সম্বন্ধে আরও তথ্য আদায়ের চেষ্টা করা হচ্ছে বলে বিমানবন্দর সূত্রের খবর।
অভিবাসন দফতর জানাচ্ছে, এই বছরের শুরু থেকেই কলকাতা বিমানবন্দর ছুঁয়ে বিদেশি মুদ্রা পাচারের ক্রমাগত একটা চেষ্টা চলছে। গত মে মাসে এক ব্যক্তি ৫৫ হাজার ইউরো পটলের মধ্যে লুকিয়ে পাচারের চেষ্টা করছিল। কিন্তু সে ধরা পড়ে যায়। গত জানুয়ারি মাসে হাওয়াই চটির সোলের মধ্যে দু’লক্ষেরও বেশি ইউরো লুকিয়ে নিয়ে যেতে গিয়ে এক ব্যক্তি গ্রেফতার হয়।